Emmaus 2019. december 1.           Igehirdetés: Ittzés István

Megjelenik másodszor, a bűn hordozása nélkül
" Eljön az ég felhőin nagy hatalommal és dicsőséggel "

Máté 24, 23-39; Jel.19,6-16

Kit várunk és miért?

Ádvent valóban  szép és kedves ünnepkör, amely a karácsony elé tekint.  Jézus Krisztus első eljövetele  úgy történt, ahogy azt a próféták  által az Úr előre bejelentette: „ Mert egy gyermek születik nékünk, fiú adatik nékünk. Az uralom az ő vállán lesz, és így fogják nevezni:  Csodálatos Tanácsos, Erős Isten, Örökkévaló Atya, Békesség Fejedelme. Uralma növekedésének és a békének nem lesz vége a Dávid trónján és országában," Ézs. 9,5-6   Ezen kívül,  Dávid  házából, egy szűztől, a Szentlélek által fogant gyermek Betlehemben születik. Ez a Fiú az Isten Fia, az ígéret gyermeke, a Megváltó, a testté lett Ige, a mi Urunk, aki a jászoltól a keresztfáig végigjárta azt az utat, amely az Atyától kapott küldetése volt, a mi megváltásunkra. Ennek ellenére az emberi világ elutasító indulata vette őt körül: " saját világába jött, és  az övéi  nem fogadták  be Őt. " Jn.1 11   Jézus a minákról szóló példázatában, szomorúan utal erre: " Polgártársai azonban gyűlölték őt, ezért küldöttséget menesztettek utána és ezt  üzenték: Nem akarjuk, hogy ez uralkodjék felettünk." Lk.19,14  Sajnos erről szól a világtörténelem. Itt mindenki uralkodhatott, mindenféle rettenetes diktátor és gyilkos, de a békesség fejedelme nem kellett.   Már fiatalon, sőt gyerekkoromban megdöbbentett, hogy emberek képesek feláldozni magukat – gondoljatok az első, második világháborúra –  egy Hitlernek, egy Sztálinnak  hatalmi őrületüknek oltárán, de az, hogy Jézus Krisztus, a békesség ura, a szentség és tisztaság Fejedelme uralkodjék rajtunk, az nem kell. És most is, csak nézzetek körül Európában, meg az egész világon, mindenki Jézus Krisztus ellen van, a kicsiny nyájat kivéve. Az Úr Jézus  éppen ezért mit mondott:  Ne félj te kicsiny nyáj, mert úgy tetszett a ti Atyátoknak, hogy néktek adja az országot”. Lk.12,32  Milyen országot? Az Isten királyi uralmát, a mennyek országát. Mindazoknak, akik várják az Ő második eljövetelét. A Zsidó levél 9. fejezetében így olvassuk: „ másodszor majd  a bűn hordozása nélkül fog megjelenni azoknak, akik várják Őt üdvösségükre,"  -  nagy hatalommal és dicsőséggel.
  Milyen nagy dolog az,  amikor adventi lélek van a szívünkben és várjuk a Krisztust. Sajnos nagyon gyakran, úgy várjuk az Úr Jézust, hogy segítsen  nyomorúságainkon, segítsen a mi belső pszichikai problémáinkon, segítsen a betegségeinkben, a nehézségeinkben, támogassa, egyengesse törekvéseinket. Valójában arra várnánk, hogy kiszolgáljon bennünket. Nem úgy mondom, mintha az én óemberi természetem nem ilyen volna, sajnos ez van a szívünkben, de éppen ezt  a fajta önzést kellene megtagadnunk.
 Az Atya  Jézust Úrnak és Krisztusnak adata, Királyi  hatalommal ruházta  fel. Ahogy hallottuk a heti igében, hogy " Királyod érkezik hozzád, aki igaz és diadalmas,” Zak.9,9b  Bizony  királyi uralomról van szó!  Hatalmi kérdés a Krisztus kérdés. Ez nem csak egy kis pszichikai, vagy vallásos kérdés, hanem élet és halál kérdése: ki az Úr az életem felett?
Nehezen fogjuk fel, de az Úr engem szépen lassan rávezetett  arra, hogy értsd meg, ha nem én vagyok az Úr az életed felett, akkor nincs más lehetőséged, az ördög fog uralkodni rajtad. Megértettem. És azt mondtam: Igen Uram, térdet hajtok előtted, meghódolok előtted, legyél Te az én Uram, Megváltóm és Királyom. Bizony erről van szó.  

A megvetett Király

 Máté evangéliuma 24.fejezetéből olvastam az Igét, a  23. fejezetben rettenetes ítéletet mond Jézus a vallási vezetők felett, a papok és az írástudók felett, és végül Jeruzsálem felett: „ Jeruzsálem, Jeruzsálem, akik megölöd a prófétákat, és megkövezed azokat, akik hozzád küldettek, hányszor akartam összegyűjteni gyermekeidet, ahogyan a tyúk szárnya alágyűjti a csibéit, de ti nem akartátok ! Íme elhagyottá lesz a ti házatok." 23,37 Jeruzsálem azonban  nemcsak a prófétákat ölte meg,  hanem Krisztus gyilkos várossá lett. A volt keresztyén világban ma is leszámolnak a mi Urunkkal. Ugyan most nem lehet kézbe venni Őt  fizikai értelemben, hiszen testileg nem él közöttünk, de üldözik a követőit, és a tanítását.   Európában is bizonyos értelemben üldözik a Krisztus hitet, bűnnek számít  bűnnek tartani azt,  amit az Isten igéje bűnnek mond.  Ezt már támadásnak érzékeli az úgynevezett európai szubkultúra. Elveszítettük a hitünket, elveszítettük a Krisztus iránti bizalmunkat, ki fog rajtunk uralkodni, mi lesz ennek a vége? Jézus azt mondja a zsidóknak: „Hányszor akartalak összegyűjteni titeket, mint a kotlós a kiscsirkéit, de ti nem akartátok”. Nem akarod az Isten védelmét? Nem akarod a Krisztus drága és szent védelmét, aki befedezi az életedet, eltakar, megőriz? Bizony a többség   nem akarja. „Ez ne uralkodjék rajtunk!” Pedig ez valóban  hatalmi kérdés.   Amikor Jézus bevonul Jeruzsálembe, az eléje érkező sokaság szeme láttára  teljesedik be a  zakariási látomás: Örvendj nagyon, Sion leánya, ujjongj Jeruzsálem leánya!   Királyod érkezik hozzád, aki igaz és diadalmas, alázatos és szamáron ül, szamárcsikó hátán.” Zak. 9,9
 Ekkor meghódolnak előtte, leterítik a ruháikat. Izraelben ez azt jelentette, aki elé leterítem a felső ruhámat, az az én királyom. És öt nap múlva „feszítsd meg”-t kiáltottak. Csalódtak benne. Megértették! Nagyon sok ember akkor számol le Jézus Krisztussal, amikor megérti, hogy Jézus követel,  uralkodni akar. Kortársai is megértették, hogy nem hódítóként lép fel, nem szabadságharcos, nem Róma ellen fordítja hatalmát, hanem Isten  népét  szeretné megtisztítani és Isten számára megszentelni; Megtéríteni!  Nem engem akar úrrá tenni, hanem ő akar, az ő drága és szent hatalma alá vonni. De higgyétek el, hogy ennél a krisztusi uralomnál gyönyörűségesebb nincs. Ahogy mondta is: „Az én igám gyönyörűséges, és az én terhem könnyű.” Olyan jó lenne ezt megérteni, hogy Ő a mi jövőnk. Ő az Élet maga. Ő az Élet ura, az Élet fejedelme. Ő nem a pusztulásunkat akarja. És amikor el fog jönni, éppen  a világot menti meg a végső pusztulástól. 
Itt elmondja az Úr, hogy, mivel őt elutasítják, a tanítványok döbbenetére, - szívszorító érzés lehetett egy zsidó embernek meghallgatni Jézus szavait,- „Bizony mondom nektek, kő kövön nem marad, amit le ne rombolnának.” Mutat a templomra, a szent templomra, az Isten egyetlen templomára, ami abban az időben létezett. És bekövetkezett? Bekövetkezett. Leromboltatta az Isten? Lerombolták a rómaiak. Szó szerint kő kövön nem maradt, mert az arany befolyt a hézagok közé, a kupola, a belső rész csupa arany volt, oda rejtegették a kincseiket a rómaiak elől, és a tűzben megolvadt arany befolyt a hatalmas kövek hézagaiba. A római katonák szétszedték a templomot, kő kövön nem maradt. Miért? Mert elutasították a békesség fejedelmét. Védtelenek maradtak. Jött a Sátán. Nem félünk, hogy ez lesz a vége? Hogy kiszolgáltatottak leszünk? Hogy védtelenek leszünk?

A vajúdó világ

 S Jézus arról beszél az övéinek, hogy a vajúdás időszaka kezdődik. Elmondja a nehézségeket. Jézus nem hamis propagandával áltat bennünket, de megmondja világosan: „Ezen a világon nyomorúságotok van, de bízzatok, én legyőztem a világot.”  Kijelenti, hogy háborús híreket fogtok hallani, háborúkat fogtok elszenvedni, nemzet nemzet ellen támad, természeti katasztrófák, árvizek, földrengések lesznek, egyre sűrűsödik, látjuk is. Vajúdik ez a világ. De tudjuk, hogy a vajúdás az kifejezetten a szülés előtti fájdalom. Ez a világ nem marad így, ahogy van, Ő megígérte: új eget és új földet teremt, ez a vajúdó világ végül is Isten terve szerint egy csodálatos világba fog torkollani. De csak azok számára, akik Krisztust királyként, úrként elfogadják. Döntenünk kell, ez döntés kérdése, szavazni kell! Gondoljatok a húsvéti népszavazásra, Jézus vagy Barabbás? Hát nem Barabbást választották, a forradalmárt választották. Mindig az erőszakot választja az ember. Hát miért nem Jézust? Mert, „Ez ne uralkodjék rajtunk!” De Ő a jövő! S akár tetszik, akár nem, meg fog a világ hódolni előtte. Mert ő Isten! Hát nem értjük, minden más hatalom semmi hozzá képest. De amikor látjuk ezt a mai világot, akkor mindenki azt mondja: „De hát itt nem az Isten uralkodik. Hol van az Ő  hatalma? Miben láthatom meg, hogy Isten uralkodik?” Pál apostol azt írja: " és világosítsa meg lelki szemeteket, hogy meglássátok, milyen reménységre hívott el titeket, milyen gazdag az ő  örökségének dicsősége a szentek között, és milyen mérhetetlenül nagy az Ő hatalma rajtunk hívőkön. Ef. 1,18-19
Tudjátok miben látom én a nagy hatalmát az én Uramnak? Hogy az én bűnös természetem ellenére, meg tudja szentelni, meg tudja menteni az életemet. Hogy örök élettel tud megajándékozni. Ez az Ő hatalma, az élet hatalma. Látod-e ezt? Amint az én természetem, amely ítélet alatt van, mely a halálba predestinál engem – jön az Úr Jézus és kivált a halálból. Ez a hatalom, az élet hatalma. A többi csak pusztítani tud. Azt mondja az Úr Jézus az ördögről „Embergyilkos volt kezdettől fogva” – öl és pusztít. S az emberek mégis arra az oldalra húznak. Azt mondta nekem egy fiatal ember, ő félti a karrierjét, félti a párkapcsolatát Jézustól. Ember! – ne Jézustól féltsd a karrieredet meg a párkapcsolatodat, hanem magadtól, meg az ördögtől. Ki teszi tönkre a házasságainkat? Mi magunk. És ki tudja megőrizni? A drága Urunk, az élet Ura!

Mert hamis krisztusok és hamis próféták támadnak

 Az Úr Jézus nekünk, az övéinek – azt mondja – Vigyázzatok! Mert hamis Krisztusok és hamis próféták jönnek. S ha lehet, a választottakat is megtévesztik. Engem mindig annyira zavar, hogy  keresztyén  emberek kritikátlanul fogadnak el dolgokat. Amit a többség szajkóz, ha csodákat látnak, azt gondolják, hogy az az Istentől van.  Az Úr Jézus figyelmeztet bennünket, hogy kik is tesznek csodákat az utolsó időkben? Nagy csodákat és jeleket, kik ezek? Hamis krisztusok és hamis próféták! Nem azt ígéri, hogy az én tanítványaim tesznek nagy csodákat és jeleket – hamis krisztusok és hamis próféták tesznek nagy jeleket és csodákat. S akkor ki fog ettől engem megvédeni? Ha az ember nagy jeleket és csodákat lát, akkor azt gondolja, hogy ez biztos Istentől van. Nem testvérek! Az Ige adatott nekünk. Ne a csodákat nézzük, mert azt meg tudja tenni az ördög. Miért tudja megtenni? Mert Isten ítéletképpen megengedi. Komolyan. Ez lesz az ítélet rajtunk. Hogy hamis krisztusok jönnek, tele van a világ olyan emberekkel, akik istennek tartják és vallják magukat. A hindu guruk,  hitük szerint mind "megistenült" emberek. Erre mit csinál a magyarországi,  az európai, meg az amerikai volt keresztény társadalom? Elfogadja őket. Honnan tudom? Hát akkor nem jógáznának! A jóga a hindu vallás megistenülési módszere. Az nem torna. A hindu ember nem azért jógázik, hogy kigyúrt legyen, hanem azért, mert isten lesz, és ő uralkodni akar a teste fölött is. Egy igazi hindu guru még le is tudja állítani a szívét, és újra indítja. Ő uralkodni akar a teste fölött. Ezeknek hiszünk? Igen, ezeknek.
 Hallgassuk meg mit is mond ezekről Dave Hunt, egy amerikai, világos fejű, hívő keresztény lelkész így ír az egyik hindu gururól: „ Muktananda tanácsa tanítványaihoz így hangzott:  Essetek térdre saját énetek előtt. Becsüljétek és imádjátok saját lényeteket. Isten bennetek lakik, mint saját Énetek.” Werner Erhardról és Muktanandáról Denver kijelentette, hogy 'istenek és tudnak is erről... ők irányítják a világegyetemet' " / Dave Hunt - T.A. McMahon A keresztyénség félre vezetése 56.old./ 
Tetszenek ezt érteni? Ettől hangos most a szellemi világ, hogy istenek lehettek. Megistenülhettek!  Teilhard de Chardin jezsuita paleontológus is ezt hirdette. Szégyen szemre a New Age mozgalom egyik prófétájának tartják. Azt tanította, hogy  az ómega pontban az ember találkozik Istennel, mintegy istenné válik az evolúció által.   Vajon nem az ördög mondta, hogy „Olyanok lesztek mint az Isten”? Isten képére és hasonlatosságára teremtett emberek vagyunk, mi nem istenek vagyunk. Milyen csodálatos volna, ha  valóban emberek lehetnénk. A szónak abban az értelmében, ahogyan eltervezte és megteremtette  a Teremtő az embert, saját képére és hasonlatosságára. Láthatjuk ezt a képet, hiszen Isten Fiában emberré lett, láthatóvá vált, kitette a Képét a világba.
De az ember istenkedni akar, és mindig is azt akart. Ez az indulat abban nyilvánul meg, hogy úgy is cselekszünk, élet és  halál urai vagyunk. El tudta volna ezt valaha képzelni valaki, ami napjainkban megtörténik? Például: New Yorkban ma egy kilencedik hónapos terhességet is megszakíthatnak, azaz, meg lehet ölni  aki már  a születésre kész csecsemő. Most fogadták el, Észak-Írországban is azt a törvényt, hogy az abortusz a hetedik hónapig elvégezhető. Milyen emberek vagyunk mi? Ez a szeretet, hogy lemészároljuk a magzatokat? Így merünk majd odaállni az Isten elé? És ne szépítsük a dolgokat, ez van! Ilyenek vagyunk. Ezért kellene a krisztusi uralom, hogy az ördögi, gyilkos indulatot legyőzze bennünk.

Nagy jeleket és csodákat tesznek

 Csodák? Egy ilyen Muktananda féle guru csodákat tesz. Úgynevezett keresztény vezetők,   Robert  Schuller és  tanítványai egy hamis evangéliummal elhitetik az embereket.  (csak példaként említem őt, sajnos sokakat sorolhatnék ebbe a kategóriába). Úgy beszélnek Jézusról – ő a szeretet Istene, ez igaz is, de erre hivatkozva már  hamis  tanítást építenek belőle. Kárhozat sincs, mert a szeretet Istene nem fog senkit elkárhoztatni. Hogy némi ízelítőt kapjunk a hamis  evangéliumról idézem Schullert: " Jézus tudatába  volt  saját értékének, sikere táplálta önbecsülését... Elszenvedte a keresztet, hogy megszentelje önbecsülését. És elhordozta a keresztet, hogy a te önbecslésedet is megszentelje. És a kereszt meg fogja szentelni az ego útját"
  A siker és az önbecsülés olyan fontossá vált az egyházban, hogy minden mást elhomályosítani látszik. R. Schuller  ezt állítja: Az ember a pokolban van, ha elvesztette önbecsülését." D. Hunt, A Keresztyénség félrevezetése 16.old. 
Ne mondjátok nekem, hogy Isten szemében a Krisztus gyilkosok, Krisztus tagadók, a keresztényüldözők, az istenkáromlók, az ördögimádók,  ugyan olyan ítélet alá fognak esni, mint az Úr Jézus drága tanítványai? ( hacsak meg nem térnek!) Senki el ne higgye! Természetes, hogy nem. Mit mond Illésnek az Úr? Illés bevádolja Izraelt: " mert Izráel fiai elhagyták szövetségedet, lerombolták oltáraidat, prófétáidat pedig fegyverrel ölték meg. Egyedül én maradtam meg, de az én életemet is el akarják venni.   Erre így válaszol neki   az Úr: " De meghagyok Izráelben hétezer embert: minden térdet, amely nem hajolt meg a Baál előtt, és minden szájat, amely nem csókolta meg azt." I.Kir.19,14.18. Bizony a megtartatásnak vannak emberi feltételei   Akik az övéi, azok nem hódolnak idegen istenek előtt. „ Ne félj, te  kicsiny nyáj, mert úgy tetszett a ti Atyátoknak, hogy nektek adja az országot.”Lk.12,32 
 A már emlegetett Robert Schuller a legsikeresebb tv evangélizátor volt az Egyesült Államokban egészen a kétezres évek elejéig: " A misztikus élmény (egyfajta beavatás) erejét kifejezően érzékelteti Geráld Jampolszky, aki R. Schuller jó barátja és gyakori vendége  az 'erő órája' című tv műsorában. Ez a híres pszichiáter, sikeres író és előadó így számol be találkozásáról Swámi Muktanandával: " Megérintett a pávatollakkal. Úgy éreztem, mintha tudatunk összekapcsolódott volna. Aztán megérintette fejemet a kezével. Ezután gyönyörű színek jelentek meg körülöttem, és  úgy tűnt, mintha kiléptem volna a testemből és kívülről néztem volna rá.   Olyan színeket láttam, amelyek mélysége és ragyogása meghaladott mindent, amit valaha képzeltem. Elkezdtem nyelveken szólni.  Csodálatos fénysugár lépett a szobába, és akkor elhatároztam, hogy a továbbiakban nem igyekszik kiértékelni, mi történik velem, egyszerűen csak eggyé válok a tapasztalattal, és teljesen csatlakozom hozzá... A következő három hónapban energia szintem megemelkedett, és  nagyon kevés alvásra volt szükségem. A szeretet olyan tudatával voltam tele, amit azelőtt soha nem ismertem.” D. Hunt. A Keresztyénség félrevezetése 56. old. 
 Láthatunk egy különös mágikus csodát, amire Jézus utalt: hamis próféták, hamis krisztusok csodatételei. Lám egy szakértő nem értékeli ki, hogy milyen erővel, milyen hatalommal műveli ezt a guru, hanem csatlakozik hozzá.    Többé nem nehéz elképzelni, hogy mindenki imádni fogja a sárkányt. Jel. 13,3-4  Ha a beavatás, amit egy ilyen Muktananda féle guru végez, ekkora átformáló erővel bír, milyen lesz beavatást kapni az antikrisztustól. Ráadásul az antikrisztus szimbolizálja az istenséget. Igen, ha ő isten lesz, mások is azzá lehetnek. Ez fog majd nagy csábító erővel hatni. Ne gondoljátok, hogy nem tudatosan várják már az antikrisztust azok, akik alávetik magukat efféle beavatásoknak.   New Age, Új Korszak egy sötét mozgalom, amely felölel minden okkult irányzatot, a parapszichológusoktól a szabadkőműveseken át,  spiritiszta és  egyéb irányzatokat és mindenek előtt a hindu és más keleti  pogány  vallásokat.   David Spangler a New Age mozgalom egyik vezetője Lucifer hívő, így nyilatkozott: " Lucifer, Isten szeretetének az ügynöke, aki az evolúció útján munkálkodik. Krisztus ugyanaz az erő mint Lucifer. Lucifer készíti elő az embert a krisztusi lét megtapasztalására... Lucifer munkálkodik mindannyiunkban, hogy teljességre juttasson bennünket, ahogy az új korszak felé közeledünk. Mindannyian eljutunk egy pontig, amit én luciferi beavatásnak nevezek.   S elmondja, hogy ők, a hálózat azt várja szabadítónak, akinek a Bibliában 666 a száma. Magyarul, az antikrisztust várja az Új Korszak mozgalom. S az emberek tömegei csatlakoztak hozzájuk.   Döbbenetes! Szó szerint: Lucifernek fogják majd hívni azt, aki az antikrisztusban testet ölt.” 
Jézus ezért figyelmeztet: „ Ne higgyétek!  Ha azt mondják, a belső szobában van, ne higgyétek. Mit jelent ez?  Sokszor olvastam, hogy " keresztény vezetők" azzal dicsekedtek, hogy  megjelent nekik Jézus. Hogy jelenhetett volna meg? Ez a " belső szobák krisztusa," és az emberek sokasága követi őket. Vajon miért? Mert csodákat szeretnének látni, és azért  tudják megtéveszteni őket,  mert nem ismerik az Isten igéjét! Hiszen maga az Úr Jézus mondta: " az igazság az, hogy én az Atyához megyek és többé nem láttok engem," Jn.16,10  Miért  nem az Igének hisznek? mert látni szeretnének. 

Mi pedig az Úr Krisztusát  várjuk

  Mi viszont  nem hamis krisztusokat várunk, hanem az Ige, és a Kereszt Krisztusát, aki  megment bennünket a saját bűneinktől, megment az ördög hatalmától. Azt mondja az Úr  mennyei levelében a Filadelfiai gyülekezetnek: – „mivel megtartottad  állhatatosságra intő beszédemet,  én is megtartalak téged a kísértés órájában, amely el fog jönni az egész világra, hogy megkísértse azokat, akik a földön laknak. Eljövök hamar, tartsd meg: amid van, hogy senki el ne vegye koronádat” Jel.3,10-11 Erről beszél Jézus, a nagy ördögi támadásról, hogy eljön majd az antikrisztusi kor, és senki sem fog tudni ellenállni, ha nem lakik benne a Szentlélek.   Mert Isten kiszolgáltatja a Krisztus  ellen  fordult világot annak a hatalomnak, aminek már eleve meghódoltak. Ez lesz az emberiség végső büntetése, hogy hét évre szabadon engedi Isten a Sátánt, aki az antikrisztusban, a fenevadban testet ölt. Ekkor  valóban jaj lesz a földnek. Jel.12,12

Jézus eljövetele előzményeiről beszél

 Jézus   az Ő  eljövetelére utal: " Ahogyan Noé napjaiban történt, úgy lesz az Emberfia eljövetele is. Mert amiképpen azokban a napokban, az özönvíz előtt,   ettek, ittak, házasodtak és  férjhez mentek egészen addig a napig, amelyen Noé bement a bárkába, és semmit sem sejtettek, míg el nem jött az özönvíz, és mindnyájukat el nem sodorta, úgy lesz az Emberfiának eljövetele is." Mt.24,37-39   Mivel mi hívők tudjuk, hogy Jézus Krisztus minden szava igaz és beteljesedik, így  nyilvánvaló, hogy mit várhatunk, és mi lesz a történelem végső felvonása.. Viszont  nem a sátáni uralommal zárul a történelem, hanem megjelenik az Úr,  nagy hatalommal és dicsőséggel és véget vet a sátáni uralomnak: " És akkor feltűnik az Emberfiának jele az égen, akkor jajgat a föld minden népe, és meglátják az Emberfiát eljönni az ég felhőin nagy hatalommal és dicsőséggel." Mt.24,30   Ezeket hallva  essünk talán  kétségbe? Dehogy esünk kétségbe! Azt mondja az Úr Jézus, - emeljétek fel a fejeteket, mikor ezeket látjátok beteljesedni, mert elközelített a ti megváltásotok. Nekünk csak tudnunk kell a dolgokat. És tudhatjuk, hogy hol a helyünk, hol van a védelem, az Ő " szárnyai alatt" ahol betakar minket a mi drága Urunk hatalma.   Jézus folytatja prófétai beszédét: – az akkori napok nyomorúsága után, megrendül az egész világegyetem. A Nap elsötétül, a Hold nem fénylik, a csillagok lehullanak, megrendülnek az egek tartóerői. Mert az Isten Fia belép, a Teremtőnk belép  a veszni indult világba és ebbe belerendül a világegyetem. Valóban  erre várunk? Ő ezt ígérte, másra nem is várhatunk. Ez az utolsó nagy adventi várakozásunk. Az Ő világuralmára várunk, és ez nem a pusztulást jelenti, hanem a megmenekülést és az örök életet. Új eget és új földet várunk ígérete szerint. 
Jézus azt mondja – nem múlik el ez a nemzetség, - az új fordításban nemzedék. (Ez nem helyes, a görög eredetiben hé genea egy törzshöz, néphez való tartozást, származást jelent  első  jelentésében.) Jézus nem azt mondta, hogy az ő nemzedéke nem múlik el, hiszen beszél róla, hogy ez nem most fog bekövetkezni. " hallotok háborús híreket. Vigyázzatok, meg ne rémüljetek, mert ennek meg kell lennie, de ez még nem a vég." Mt.24,6  Majd a maga idejében. Hát akkor, mi ez a nemzetség? A zsidóság nem fog addig elmúlni, amíg Ő vissza nem jön. Elmúlt? Nem múlt el a zsidóság. Megmaradt. És  jelképes válaszaiban is a zsidóságról beszél,  – Hol Uram? –  Ahol a tetem, oda gyűlnek a saskeselyűk. Mit akar ezzel Jézus mondani? Mi ez a tetem? A halott Izrael. A lelki halott Izrael. A Bibliában, láthatjuk, akik üldözték Isten népét, azoknak mind a sas volt a címer állatuk. Egyiptomnak,  Assziriának, Babilonnak, a náciknak. A tetem – mert még nem éledt lelkileg újra Izrael, majd  csak akkor, amikor Krisztus visszajön. Ha látjátok a fügefát –  A fügefa a Bibliában gyakran Izráelt jelképezi. Már zöldell, levelet hajt, de még nincs gyümölcs rajta. Izrael,  újra a helyén van, - manapság sokan olyan természetesnek veszik ezt, - de  1900 évnél tovább, a nemzetek között szétszórva éltek, nem volt hazájuk. 1948-ban  bekövetkezett  a lehetetlen, ahogy az Úr megmondta: " fogságba viszik őket mindenféle pogány nép közé, és pogányok tapossák Jeruzsálemet, amíg be nem telik a pogányok ideje:" Lk.21,24  Ez is beteljesedik, hiszen Jeruzsálem éppen napjainkban lett újra Izráel fővárosává. Az Ige  beszél arról, hogy  milyen előfeltételei vannak az idők végének. Ezeket már manapság igazán szemünkkel láthatjuk: " Isten országának  ezt az evangéliumát pedig  hirdetik majd az egész világon,  bizonyságul minden népnek; és akkor jön el a vég." Mt.24,14   Ki hitte ezt akkor, amikor a 11 tanítványát küldte ki az Úr Jézus? Ki hitte el, hogy az egész világon hirdetni fogják az evangéliumot? Beteljesedett! Lássuk meg, hogy minden beteljesedik. És ez a mi vigasztalásunk, hogy ő az Úr! 

Eljön nagy hatalommal és dicsőséggel

Milyen Isten volna ha átadná hatalmát, lemondana az isteni hatalmáról. Az szeretet volna? Ha ő lemondana, akkor a Sátáné volna a hatalom. Nem fog lemondani. Övé a végső szó, övé a hatalom. „Nekem adatott minden hatalom mennyen és földön” – ezzel küldi ki a tanítványait az Úr Jézus. És ma is, higgyük el, hogy övé a hatalom. És Ő, amikor megérkezik, mi lesz velünk? Ha hívő vagy, ha Krisztus hívő vagy, örök üdvösség vár rád – Jézus mondta: " Mert az Isten nem azért küldte el a Fiút a világba, hogy elítélje a világot, hanem, hogy üdvözüljön a világ általa. Aki hisz Őbenne, az nem jut ítéletre, aki pedig nem hisz, már ítélet alatt van, mert nem hitt az Isten Egyszülött Fiának nevében. Jn.3,17-18   Ezt soha ne felejtsük el! Tehát az ítélet alapja, hogy  elfogadom-e Krisztust Uramnak és Megváltómnak, a Királyomnak, vagy nem. Aki elfogadja, örök élete van. Ezt ígéri Isten. S ahogy beteljesedett az első eljövetel, a betlehemi jászolban megszületett Krisztus, aki  a keresztfán értünk meghalt:  az Isten Báránya, ugyanúgy be fog következni – és történelmi léptékkel valószínű nem sokára – be fog következni, hogy Ő visszajön, és az élők és holtak találkozni fognak vele. Ezért int bennünket Urunk: Vigyázzatok! " Legyetek tehát éberek, és szüntelenül könyörögjetek, hogy kimenekülhessetek mindazokból, amik történni fognak, és hogy megállhassatok az Emberfia előtt.” Lk.21,36  Igen, erre kell nekünk felkészülni, és ez a második advent   a hatalommal érkező Krisztus. Első alkalommal szamárháton vonult be Izraelbe, a Jelenések 19-ben pedig azt látjuk, hogy hatalommal egy fehér lovon érkezik meg, szentjei és angyalai hatalmas kíséretében.  Mit válaszolhatunk  erre: Marana tha! Jövel Uram Jézus!